En ugentlig omgang fodboldtræning for hjemløse og andre socialt udsatte - det er resultatet af et nyt projekt. Træningen er gratis, uforpligtende og foregår otte steder i landet blandt andet i Aalborg. Torsdag blev træningen dirigeret at AaBs træner Kent Nielsen og fodboldspilleren Thomas Augostinussen. - Thomas og jeg er så heldige, at vi lever af det, som vi brænder rigtigt meget for. Så er det rart at se, at det også er alle samfundets lag, hvor glæden ved fodbold er intakt, siger Kent Nielsen. Klaus Christensen var torsdag med til træningen. Han bor til daglig på Svenstrupgård, der er et botilbud for hjemløse og socialt udsatte borgere. - Jeg synes, det er rigtigt fedt. Så går vi lidt mere op i det også. Kent har allerede stillet os på nogle opgaver, altså sådan lidt stille og roligt, men det ligner lidt det, de spiller ude i AaB, siger Klaus Christensen.

Referat:
Et nyt projekt betyder, at hjemløse får mulighed for at komme til fodboldtræning. Torsdag styrede AaBs træner Kent Nielsen slagets gang.